**Základná škola s materskou školou, Školská 11, 9026 Slovenský Grob**

**SPRÁVA O VÝCHOVNO – VZDELÁVACEJ ČINNOSTI MATERSKEJ ŠKOLY**

**jej výsledkoch a podmienkach v školskom roku 2018/2019**

**1.a) Základné identifikačné údaje o materskej škole:**

Názov školy : Základná škola s materskou školou

Adresa školy : Školská 11, 90026 Slovenský Grob

Telefónne číslo : 033/6478344

e-mailová adresa: msslovenskygrob@gmail.com

Zriaďovateľ: Obec Slovenský Grob

Vedúci zamestnanci:

riaditeľ ZŠ s MŠ: Ing. František Suchoň

zástupkyňa pre MŠ: Stanislava Strezenická

Údaje o rade školy a iných poradných orgánoch:

Predseda RŠ: Ing. Juraj Slováček

**Rada školy** pri ZŠ s MŠ Slovenský Grob bola ustanovená v zmysle § 24 zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov. V školskom roku zasadala 4x. Prerokovala školský poriadok, ŠkVP – Grobček, správu o výchovno-vzdelávacej činnosti, jej výsledkoch a podmienkach, plán práce. Vyjadrila sa k počtu prijatých detí do MŠ, k aktivitám školy, využitiu finančných prostriedkov.

**Poradné orgány riaditeľa materskej školy**.

Podľa §6 ods.1 vyhlášky 306/2008 o materskej škole sú poradnými organmi riaditeľa materskej školy pedagogická rada a metodické združenie.

**Pedagogická rada** mala 14 členov zasadala 4x v zmysle plánu práce. Obsahom rokovaní bola koncepcia rozvoja MŠ, revidovanie školského vzdelávacieho programu, plán práce, plán vnútornej kontroly, uložila členom pg. rady úlohy na zvýšenie kvality výchovno-vzdelávacej činnosti.

**Metodické združenie** pracovalo podľa plánu činnosti pod vedením vedúcej metodického združenia Miriam Kubejovej. Na zasadaniach sa zúčastňovali všetky učiteľky vrátane riad. ZŠ s MŠ. Posudzovali otázky výchovno-vzdelávacej činnosti, vzájomne si odovzdávali poznatky a skúsenosti zo seminárov a preštudovania odbornej literatúry. Zasadalo 4x v školskom roku.

**b) Údaje o počte detí:**

Počet tried. 9

Počet detí na začiatku školského roka: 184 detí

Počet detí na konci školského roka: 184 detí

Počet 3-4 ročných detí: 54 detí

Počet 4-5 ročných detí: 50 detí

Počet 4,5-5 ročných detí: 59 detí

Počet 5-6 ročných detí: 21 detí

Počet detí s odloženou šk dochádzkou: 2

Zápis detí k novému školskému roku: prijatých žiadostí 111, vydaných rozhodnutí o prijatie do MŠ na školský rok 2018/2019 – pre 78 detí.

**c) Údaje o počte zapísaných detí do I. ročníka ZŠ**

počet predškolákov: 54 detí

zaškolených: 52 detí

odložená školská dochádzka: 2

**d) Údaje o výsledkoch hodnotenia podľa poskytovaného stupňa výchovy a vzdelávania.**

Výchovno-vzdelávacia činnosť vychádzala zo Štátneho vzdelávacieho programu a Školského vzdelávacieho programu Grobček. Vytýčené ciele boli dosiahnuté prostredníctvom hier, hrových činností, pohybových a relaxačných cvičení, edukačných aktivít. Snahou celého kolektívu bolo vytvoriť priaznivú klímu , aby sa deti v materskej škole cítili dobre, bezpečne a radi do nej chodili, aby získali potrebné zručnosti,

 návyky a poznatky.

Program bol realizovaný prostredníctvom denných vzdelávacích aktivít a to: hry a hrové činnosti, zdravotné cvičenia, dopoludňajšia cielená vzdelávacia aktivita, pobyt vonku a popoludňajšia cielená vzdelávacia aktivita. Následne bol spracovaný a prispôsobený k daným témam na príslušný mesiac, ktoré sa opierajú o podtémy napr. ročné obdobia, zvyky a tradície, režim dňa a pod. , ktoré vychádzali zo 7 vzdelávacích oblastí so ŠVP.

- Jazyk a komunikácia

- Matematika a práca s informáciami

- Človek a príroda

- Človek a spoločnosť

- Človek a svet práce

- Umenie a kultúra

- Zdravie a pohyb

V oblasti - Jazyk a komunikácia sme sa snažili posilňovať a rozvíjať komunikačné konvencie v hovorenej reči . Dôraz sme kládli najmä na základné komunikačné zručnosti, ktoré by malo 3 - 4 ročné dieťa zvládnuť napr. aktívne nadviazať rečový kontakt s deťmi a dospelými, základné princípy slušného správania - pozdraviť sa , poďakovať, predstaviť sa, vedieť svoje meno a priezvisko, poznať meno kamaráta, učiteľky a pod. Dôraz sme kládli aj na správnu artikuláciu , výslovnosť a zreteľnosť hlások a porozumenie spisovnej podobe jazyka, ďalej rozvíjanie slovnej zásoby - porozumenie a stručnú reprodukciu textu a rozvoj pamäťových schopností. Deti sa už vedia aktívne zapájať do rozhovoru s rovesníkmi aj učiteľkou, plynule odpovedajú na otázky, kladne porozumejú písanej reči, využívajú verbálnu i neverbálnu komunikáciu. Kladne zvládajú písanú reč, pomocou vhodných pracovných listov a grafomotorických cvičení, nakoľko sa zlepšilo aj držanie ceruzky, deti sa zdokonalili v rozoznávaní základných farieb, zdokonalili sa vo výdrži pri kreslení, písaní, sú sústredenejšie, lepšie chápu zadanie úloh.

Správnou motiváciou a spoluprácou s deťmi sme v tejto oblasti urobili pokroky aj pri nácviku rôznych básní, riekaniek, čo sa nám podarilo odprezentovať aj na vystúpení ku dňu matiek,

 Matematika a práca s informáciami - v tejto oblasti sme sa uberali k dosiahnutiu hl. cieľa a to poskytnúť základy matematických a informačných poznatkov a zručností. Formou hier sme deti motivovali k riešeniu úloh, vytváranie vlastných postupov a výsledkov riešení. Čerpali sme s daných podoblastí - Čísla a vzťahy, kde si deti osvojovali čísla od 1 - 6 vzájomnú numerickú postupnosť, počítanie po jednom v skupine, pridávanie a odoberanie do skupiny, osvojenie si základných pojmov menej - viac. V podoblasti - Logika si deti rozvíjali základné logické myslenie, vytvorenie dvojíc objektov podľa logickej súvislosti, triedenie objektov podľa vlastnosti a pod. Podoblasť - Geometria a meranie usmerňovala deti k základnému popisu polohy objektov - hore, dole, v, na, základnú identifikáciu geometrických tvarov, vytvorenie stavieb zo stavebnicových dielcov, usporadúvanie predmetov podľa vlastností, dĺžky, výšky, veľkosti a pod. Práca s informáciami sme realizovali pomocou nového notebooku, kde sme deťom mohli poskytnúť informácie v digitálnej podobe, deti mohli postupne zvládať aj zložitejšie úohy z matematiky formou hier i keď viac menej individuálne a nie skupinovo. Deťom sme ponúkli informácie pomocou internetu, kde sme čerpali námety, obrázky, úlohy, ktoré nám obohatili vyučovací proces.

Človek a príroda- V tejto oblasti sme rozvíjali hlavný cieľ- prírodovedné spôsobilosti, spätosť s prírodou, environmentálne cítenie, vnímanie prírody a prírodných javov. Pozorovaním detí nadobúdali základné poznatky o prírode, rôznorodosť rastlinnej a živočíšnej ríše, vymenovávanie ročných období, identifikovanie prvkov a zmien v danom ročnom období. Ďalej rozpoznávanie druhov ovocia a zeleniny, zdôraznenie rastlín a živočíchov pre úžitok človeka, poznatky o živej a neživej prírode. Deti tak získavajú pozitívny vzťah k prírode a základy ekologického správania k našej planéte. Deti prejavili kladný vzťah k prírode, k zvieratám a životnému prostrediu. Počas druhého polroka sme mali už príjemné jarné počasie čo nám viac umožnilo aktivity vonku, či už pozorovanie počasia, prírody, rastlín, kríkov, stromov a pod.

Človek a spoločnosť- Vedie dieťa k základnej orientácií v spoločenskom prostredí, v časových, sociálnych a medziľudských vzťahoch a prosociálne cítenie. Opiera sa o podoblasti: orientácia v čase, v okolí, geografia a história okolia, dopravná výchova, ľudské vlastnosti a emócie, prosociálne správanie a základy etikety. Na deti sme pôsobili hlavne v oblasti emócií a pozitívneho správania sa k sebe, k deťom, spolupráca v kolektíve, sebaovládanie a sebareflexia. U detí sme rozvijali sebaovládanie, odbúravanie negatívnych emócií, prispôsobenie a spoluprácu v skupine, ohľaduplné správanie k deťom a dospelým a plnenie si základných povinností a pravidiel. Deti si osvojili základy dopravnej výchovy, bezpečné správanie sa na ceste, základné geografické pojmy a dominanty v blízkosti bydliska. V emocionálnej oblasti sú deti zrelšie, komunikatívnejšie, smelšie ako na začiatku roka. Deti si vyhľadávajú v skupinkách priateľstvá, dokážu sa spolu zahrať, sú disciplinovanejšie, rešpektujú učiteľky.

Človek a svet práce- V tejto oblasti sme dbali na utváranie a rozvíjanie základných zručností dieťaťa počas bežného dňa v MŠ, kde dieťa získava grafomotorické predispozície, základné zvládanie sebaobslužných činností- obliekanie, obúvanie, použitie toalety, ale aj odloženie hračiek, udržiavanie poriadku v triede. Ďalej hravou formou si deti rozvíjali konštruktívne zručnosti, užívateľské zručnosti, práca s rôznym materiálom, pričom pomocou jednoduchých materiálov a náradia vytvárali rôzne výrobky. S týchto dvoch oblastí sme čerpali námety najmä na dosiahnutie výkonových štandardov pre hry a hrové činnosti. Deti už zvládajú ťažšie konštruktívne hry, radi spolupracujú, vedia si hračky odložiť na určené miesto, triedia, pomáhajú si. Zdokonalili sa aj v sebaobslužných činnostiach, vedia sa sami obliecť, obuť, odložiť oblečenie, poznajú si svoje veci, sú samostatní.

Umenie a kultúra- Hlavným cieľom bolo čerpať námety z hudobnej a výtvarnej výchovy. V hudobnej výchove sme u detí rozvíjali základné elementárne hudobné schopnosti, zručnosti a návyky. Využívaním rytmických návyky. Využívaním rytmických vokálnych a inštrumentálnych činností sme deťom poskytovali priestor na rytmizáciu riekaniek, básní, hier, vokálne prevedenie piesní. Pomocou hlasových a dychových hier a cvičení sme primerane rozvíjali detský hlas a spevácke návyky. Vzťah k hudbe si deti formovali aj pri pohybových hrách a hrami s orffovými nástrojmi, pričom získali pozitívny vzťah k hudbe. V hudobno-pohybových hrách sme vytvorili deťom priestor pre tvorivé pohybové stvárnenie podľa piesne a hudby, ovládanie základnej choreografie, hra na telo a jednoduché tanečné prvky. Vo výtvarnej výchove sme deti prostredníctvom hravých výtvarných činností s materiálmi a nástrojmi viedli k vyjadreniu svojich predstáv, rozvíjaniu fantázie a tvorivosti, kde deti získavali základné výtvarné schopnosti ,spontánny výtvarný prejav a vnímanie umenia a umeleckých diel. Pozitívny pokrok sme zaznamenali pri práci s farbami, čo deti veľmi baví a majú vzťah k maľovaniu štetcom na ploche. Deti sa v tejto aktivite zdokonalili a ich výtvarný prejav je veľmi spontánny a kreatívny.

Zdravie a pohyb- Hlavným cieľom bolo poskytovať základné informácie súvisiace so zdravím, prostredníctvom vhodných motivačných cvičení, deti viesť k osvojeniu a rozvoj pohybových schopností a zručností, ako aj upevňovanie zdravia, správny psychomotorický vývin, správne držanie tela a dýchanie pri cvičení. Dôraz sme kládli na dodržiavanie základných hygienických a sebaobslužných činností, zdravý životný štýl a pohybovú a telesnú zdatnosť. Deťom sme poskytovali dostatok priestoru na pohybové vyjadrenie, pozitívne ich motivovali k osvojeniu si nových pohybových zručností a radosť z hry a pohybu. Deti sme viedli k pozitívnemu vzťahu k svojmu telu, k svojmu zdraviu a k zdravému životnému štýlu, pričom deťom sme zdôrazňovali dôležitosť hygienických návykov k dodržiavaniu pravidiel prevencie k vzniku infekčného ochorenia, bezpečné používanie náradia a bežných predmetov počas dňa. Deti si osvojili rôzne pohybové hry, zdokonalili sa v cvičení, získali zručnosti s náčiním - lopty, kužele, kruhy, tehličky. Osvojili si základnú terminológiu jednoduchých cvičení, zvýšila sa u nich disciplína, zdolávanie a prekonávanie prekážok, výdrž a vytrvalosť. Počas leta sme obohatili výučbový proces o viac pobytu vonku, športových súťaží, aktivít zameraných na pohyb a športovanie, čo sa nám podarilo pomocou hier a súťaži ku dňu detí, čo malo pozitívny ohlas a radosť u detí.

Počas celého výchovného procesu sme sa snažili viesť deti k záujmu o činnosti, pričom sme činnosti vyberali primerané veku a porozumeniu dieťaťa. Aktivity sme prispôsobovali schopnostiam a potrebám detí, tak aby sme deti neprepínali a pozitívne podporovali túžbu dieťaťa k poznaniu a učeniu. Počas celého pobytu v MŠ sme vytvárali pozitívnu klímu v triede, rozvíjanie a upevňovanie priateľstiev, rozvíjali všetky pozitívne vlastnosti a schopnosti detí pre správne formovanie detskej individuality a osobnosti.

**e) realizácia výchovy a vzdelávania MŠ**

Výchova a vzdelávanie v materskej škole sa realizovali podľa školského vzdelávacieho programu GROBČEK vypracovaného v zmysle Štátneho vzdelávacieho programu pre predprimárne vzdelávanie. Na základe dosiahnutých výsledkov výchovy a vzdelávania detí v jednotlivých vekových skupinách je možné konštatovať, že ciele školského vzdelávacieho programu hlavné úlohy plánu práce boli splnené a realizované v požadovanom rozsahu. Tieto záväzné a základné dokumenty boli obohatené o ciele vyplývajúce zo zamerania materskej školy a to hlavne o ciele na rozvoj pohybových schopností a ochranu životného prostredia.

**f) údaje o počte zamestnancov a plnení kvalifikačného predpokladu pedagogických zamestnancov školy:**

Počet kvalifikovaných pedagogických zamestnancov: 17

Počet nekvalifikovaných pedagogický zamestnancov: 1

Počet nepedagogických zamestnancov: 3

**g) údaje o ďalšom vzdelávaní pedagogických zamestnancov školy:**

Pedagogickí zamestnanci si zvyšovali svoju odbornosť samoštúdiom dostupnej odbornej literatúry a odborných časopisov, poznatky odovzdávali na zasadaniach MZ

Pedagogickí zamestnanci pripravovali články a fotografický materiál na web .stránku materskej školy.

Jeden pedagogický zamestnanec absolvoval adaptačné vzdelávanie.

Všetci pedagogickí aj nepedagogickí zamestnanci absolvovali školenie BOZP.

2 ped. zamestnanci navštevovali predatestačné vzdelávanie na I. atestačnú skúšku.

**Pozitíva**: pravidelných štúdiom odbornej literatúry sa zlepšila odborná úroveň prípravy učiteliek na výchovno-vzdelávaciu prácu.

h**) aktivity a prezentácia materskej školy na verejnosti:**

* Výstava ovocia a zeleniny
* Šarkaniáda
* Branný poldeň
* Kurz anglického jazyka – celoročne
* Sférické divadlo
* Divadelné predstavenie –Pod hríbom, Rytier Zatúlaný ježko, Kúzelník ,Hudobné divadlo, Sokoliari
* Kino Modra
* Lampiónový sprievod
* Mikuláš v MŠ
* Vianočné trhy a besiedka
* Karneval v MŠ
* Návšteva predškolákov v ZŠ
* Detská stomatologička v MŠ
* Návšteva obecného úradu a lekárne
* Kurz korčuľovania v Pezinku s Happy Kids – Krtkovia , Zajace, Žabky
* Besiedka ku dňu matiek – kultúrny dom
* Dopravné ihrisko v MŠ
* Kurz plávania s Happy Kids v Bratislave
* Oslava MDD – spojená s oslavami MDD v obci
* Športový deň spolu so ZŠ
* Koncoročné výlety Slniečka, Mravčeky, Ježkovia- Pusté Uľany, Včielky, Lienky, Motýliky- Červený Kameň, Žabky, Krtkovia, Zajkovia- Červený Kameň
* Rozlúčka s predškolákmi

Rodičia detí ale aj ostatní občania obce Slovenský Grob mali možnosť vidieť deti na vystúpeniach na verejnosti v kultúrnom dome, čo je pre deti veľmi motivujúce

Materská škola je zapojená do projektu – Školské ovocie.

1. **údaje o výsledkoch inšpekčnej činnosti vykonanej Štátnou školskou inšpekciou:**

 Na základe odporúčaní Školskej štátnej inšpekcie vykonanej v dňoch 15.10 2018 do 19.10. 2018 boli prijaté konkrétne opatrenia:

1,

* 1. hospitačná činnosť je zameraná na:

-diferencovanie činností s ohľadom na dosiahnutú úroveň, rozvojový a výkonový potenciál detí

-rešpektovanie individuálneho tempa a rozdielov v schopnostiach detí s OPŠD

-rozvíjanie informačnej gramotnosti

-vytváranie priestoru rozvíjania tvorivosti, vynaliezavosti a nápaditosti

-spoluprácu vo dvojiciach alebo v skupinkách

-rozvíjanie sebahodnotenia deťmi a hodnotenia ich zručností

-využívanie digitálnych technológií ako prostriedku riešenia učebných zadaní

* 1. počas kontrolných činností sa zistené nedostatky zaznamenajú, analyzujú a následne je vykonaná kontrola či nedostatky odstránené.
	2. hospitačná činnosť sa vykonáva pravidelne so zameraním na všetky oblasti výchovno-vzdelávacej činnosti školy. Z hospitačnej činnosti sú vyhotovené záznamy
	3. spolupráca s poradnými orgánmi sa výrazne zlepšila (rada školy, rada rodičov, pedagogická rada) v súlade s funkciami.
	4. profesijné kompetencie pedagogických zamestnancov sa zvyšujú v rámci možností a podľa ponuky vzdelávania Metodicko-pedagogického centra a iných inštitúcií- učiteľky sa vzájomne oboznamujú s informáciami z jednotlivých vzdelávaní.

2.

Zástupkyňa riaditeľa školy pre materskú školu p. Marta Nemčeková odstúpila z funkcie a následne bola vymenovaná nová zástupkyňa p. Stanislava Strezenická, ktorá má kvalifikáciu vykonávať funkciu zástupkyne riaditeľa pre materskú školu § 34 ods. 2 písm. b), ods. 3 zákona č. 317/2009 Z.z. o pedagogických a odborných zamestnancoch a o zmene a doplnení niektorých zákonov.

j) **údaje o priestorových a materiálno – technických podmienkach**:

Priestory materskej školy a alokovaných tried sú udržiavané v čistote, hracie priestory sú prispôsobené účelovo potrebám detí, priestory sú esteticky vyzdobené podľa aktuálnosti ročného obdobia alebo poľa jednotlivých tém školského vzdelávacieho programu.

 V školskom roku 2018/2019 sa zdokonaľovala materiálno – technická úroveň MŠ a je na veľmi dobrej úrovni. Interiér a exteriér je zariadený funkčne, efektne, dotváraný učiteľkami a prácami detí. Vybavenie hračkami a pomôckami, didaktickým materiálom knihami, odbornou literatúrou  priebežne je dopĺňaný a obnovovaný. Začala sa rekonštrukcia umyvární a šatní v budove MŠ, maľovanie priestorov ,prístavba a prestavba budovy starej školy na 2 triedy materskej školy na Hlavnej ul. 134.

**k) údaje o finančnom a hmotnom zabezpečení výchovno-vzdelávacej činnosti**

* z financií, ktoré sme mali k dispozícii boli platené hore uvedené akcie pre deti ( dobrovoľný rodičovský príspevok, ktorý bol v sume 60.-euro na dieťa na pol rok a bol odsúhlasený na rodičovskom združení dňa26.09.2018) hračky a didaktické pomôcky do každej triedy, tekuté mydlá a hygienické potreby, knihy pre predškolákov, hračky do piesku, kultúrne akcie, športové akcie (poplatky z akcie a potvrdenky sú uvedené v zošitoch jednotlivých tried šk. rok 2018/2019 )
* príspevok na čiastočnú úhradu nákladov spojených s hmotným zabezpečením MŠ ZRP bol 11.-euro na dieťa
* materská škola získala od obce 2 detské ihriská s pieskoviskom, kamerový systém na školský dvor
* 4 šatníkové skrine v hodnote 600 eur boli zakúpené z finančného sponzorského daru a triednych fondov
* Záhradný domček na hračky slúžiace na pobyt vonku a 1 lavička
* 2 stojany na bicykle

  **l) ciele, stanovené v koncepčnom zámere rozvoja školy na príslušný školský rok**

 **2018/2019 a jeho plnenie**

 Prispievať k všestranne zdravému rozvoju detí, znižovať rizikové faktory často sa vyskytujúcich chorôb, utvárať návyky zdravého životného štýlu a správania podporujúceho zdravie, vytvárať podmienky pre spoluprácu MŠ s rodinou.

Hodnotenie: Výchovno-vzdelávacia činnosť vychádzala zo Štátneho vzdelávacieho programu a Školského vzdelávacieho programu Grobček so zameraním na všestranný rozvoj osobnosti dieťaťa.

Výsledky výchovno vzdelávacej činnosti hodnotím pozitívne – kolektív materskej školy vytváral priaznivú klímu na realizovanie výchovno-vzdelávacej činnosti, na formovanie kľúčových kompetencií detí s cieľom dosiahnuť pripravenosť na vstup do základnej školy.

**m) oblasti v ktorých materská škola dosahuje dobré výsledky a oblasti v ktorých sú nedostatky a treba úroveň výchovy a vzdelávania zlepšiť vrátane návrhov a opatrení:**

Silné stránky:

* Výborná spolupráca s riaditeľkou ZŠ s MŠ, so starostom a obecným zastupiteľstvom
* Vzájomná spolupráca učiteliek na trieda aj v kolektíve, so ZŠ
* Množstvo aktuálnych akcií k jednotlivým témam
* Komunikácia, spolupráca, spätná väzba

Slabé stránky

* Komunikácia s niektorými zákonnými zástupcami
* Prístup verejnosti do areálu MŠ ( znečisťovanie a ničenie exteriéru školského dvora)

##  Záver.

## Vo výchovno – vzdelávacej činnosti vychádzať zo Štátneho vzdelávacieho programu pre predprimárne vzdelávanie v materských školách a Školského vzdelávacieho programu Grobček .

## Podporovať celostný osobnostný rozvoj dieťaťa.

## Utvárať povedomie o zdravej výžive, znižovať nárast nadhmotnosti a obezity zvyšovaním fyzickej aktivity

## Rozvíjať návyky súvisiace so zdravým životným štýlom.

## Rozvíjať všeobecnú gramotnosť detí.

## Zvyšovať právne vedomie pedagogických zamestnancov

## Naďalej rozvíjať spoluprácu so ZŠ, rodičmi a širokou verejnosťou

## Získavať sponzorov na zveľaďovanie interiéru a exteriéru MŠ

## Vytvárať priaznivú klímu a kultúru materskej školy

## Prezentovať školu na verejnosti vystúpeniami detí MŠ.

 **Predkladá**: Stanislava Strezenická

**Prerokované v pedagogickej rade**: 27.08.2019

**Vyjadrenie rady školy**: dátum: 20.09.2019 predseda RŠ ......................................

**Stanovisko zriaďovateľa**:

Schvaľuje

 Správu o výsledkoch a podmienkach výchovno – vzdelávacej činnosti.

 starosta obce ............................................................